24,000 sudah jalani saringan Covid-19
SEOUL:  Lebih 24,000 orang yang mempunyai kaitan dengan kawasan wabak di kejiranan Itaewon sudah menjalani ujian saringan Covid-19, kata Datuk Bandar Seoul pada Khamis lapor agensi berita Yonhap. “Jumlah kumulatif ujian berkaitan dengan wabak di Itaewon mencecah 24,082 setakat ini,” kata Datuk Bandar Park Won-soon dalam wawancara dengan radio TBS.  Kes kluster bar dan kelab malam di Itaewon mencecah 120 pada Rabu  menyumbang lebih separuh daripada kes yang dilaporkan di Seoul. Berikutan kebimbangan kes jangkitan semakin meningkat, Seoul mengadakan ujian secara percuma dan pelawat yang takut untuk memberikan maklumat peribadi mereka boleh menjalani saringan tanpa nama. “Ujian tanpa nama itu berkesan. Sejak diperkenalkan, jumlah ujian meningkat lapan kali ganda,” kata Park. Tanpa memberikan butiran lanjut, Park berkata jumlah kes yang dicatatkan menerusi saringan tanpa nama itu tidak akan didedahkan.  Katanya, ia bertujuan untuk memastikan semua yang mengunjungi pusat hiburan yang terjejas itu menjalani ujian saringan Covid-19. Beliau turut memberi amaran mereka yang tidak mematuhi perintah ujian saringan boleh dikenakan denda sehingga dua juta won (AS$1,629).- Bernama 
See author's posts
